Twee kinders verdrink by Durbanse hotelArgieffoto: Unsplash Twee kinders het Dinsdagmiddag in die swembad van ŉ hotel op Durban se Suidstrand verdrink. Die meisies was onderskeidelik vyf en nege jaar oud. Kyle van Reenen, woordvoerder van Emer-G-Med, sê nooddienswerkers is omstreeks 15:00 na die toneel ontbied. Hy het nie die naam van die hotel bekendgemaak nie. “By ons aankoms op die toneel het die vyf en negejarige meisies in ŉ toestand van hartstilstand verkeer. “Pogings om hulle by te bring en van verskeie gevorderde lewensondersteuning te voorsien, het meer as ŉ uur geduur, maar was ongelukkig onsuksesvol. Die kinders is op die toneel dood verklaar. Ons gedagtes gaan uit na die familie,” het Van Reenen gesê. Maroela Media het ŉ navraag aan die polisie gerig en wag tans op terugvoer. Vrou verdrink in Mosselbaai, kind in Knysna-strandmeer gered In twee afsonderlike voorvalle in die Wes-Kaap het ŉ jong vrou die afgelope naweek in die see by Mosselbaai verdrink, terwyl ŉ kind uit die water by Green Hole op Leisure Isle in Knysna gered is. Die Nasionale Seereddingsinstituut (NSRI) in Knysna is Saterdag om 14:32 na Green Hole ontbied waar ŉ driejarige seuntjie in die strandmeer in die moeilikheid beland het. By die NSRI, polisie en ander nooddienste se aankoms op die toneel was die seuntjie reeds uit die water nadat ŉ ander kind – vermoedelik 11 jaar oud – hom gered het. Die kind is op die toneel behandel en gestabiliseer voordat hy na ŉ nabygeleë hospitaal vervoer is. Volgens die NSRI was hy steeds in ŉ ernstige toestand. Die NSRI is die volgende dag weer ontbied – dié keer in Mosselbaai – waar ŉ vrou van vermoedelik 35 in die see verdrink het. By hul aankoms op die toneel het ŉ plaaslike buurtwaglid die vrou reeds uit die water gered. Nooddienswerkers het haar probeer bybring, maar sy is op die toneel dood verklaar. Die presiese omstandighede rondom hierdie voorvalle is nie duidelik nie.